題太原通判楊郎中新買水北園
作者：司馬光
朝代：宋

paragraphs: 洛陽名園不勝紀，門巷相連如櫛齒。
修竹長楊深徑迂，令人邑邑氣不舒。
愛君買園中橋北，堂壓崖端跨空碧。
滿川桃李皆目前，近水遠山一朝得。
曾陪尊兄此高會，豁然如出樊籠外。
蹔遊尚爾況久居，勝氣清風日相對。
易生畫筆世所珍，麞猿滿壁皆逼真。
并州近胡沙塵惡，終更早來爲主人。